

LIETUVOS RESPUBLIKOS
POLITINIŲ ORGANIZACIJŲ ĮSTATYMO NR. XIV-1415 2, 3, 5 IR 8 STRAIPSNIŲ PAKEITIMO ĮSTATYMO PROJEKTO 
AIŠKINAMASIS RAŠTAS


1. Įstatymų projektų rengimą paskatinusios priežastys, parengtų projektų tikslai ir uždaviniai 
Lietuvos Respublikos pilietybės organizacijų įstatymo Nr. XIV-1415 2, 3, 5 ir 8 straipsnių pakeitimo įstatymo projektas yra parengtas reaguojant į esančią geopolitinę situaciją mūsų regione, augant konvencinio ir nekonvencinio karo grėsmei bei taip pat reaguojant į 2025-07-07 Youtube platformoje paskelbtą „Redakcijos“ žurnalistinį tyrimą „Nemuno aušroje – rusų oligarchų patikėtinis | Redakcijos tyrimas“.

2022 m. vasario 24 d. Rusija pradėjo plataus masto karinę invaziją į mūsų sąjungininkę Ukrainą. Per daugiau nei trejus metus Rusijos karinė agresija nemažėja, tačiau jos grėsmė regione tik auga. Rusijos aukščiausi pareigūnai ne kartą yra užsiminę apie norą atstatyti buvusias Sovietų sąjungos ribas, o mūsų ir sąjungininkų teikiama žvalgybinė informacija leidžia manyti, kad Rusija gali žengti žingsnį ir testuoti NATO sienų neliečiamumą jau per artimiausią dešimtmetį.

Rusija kovoja ne tik konvencinį karą Ukrainoje, tačiau investuoja didžiulius finansinius ir žmogiškuosius išteklius siekiant daryti įtaką ir poveikį politiniams ir demokratiniams procesams Europoje bei pasaulyje – ryškiausiai tai pasireiškė vykstant Rumunijos prezidento rinkimams. Tik įsikišus Rumunijos Konstituciniam teismui Rusijos remto kandidato dalyvavimas rinkimuose buvo užkardytas.

Atkreiptinas dėmesys ir į daromas apklausas, kurios rodo, kad didžioji dauguma Rusijos piliečių palaiko šalies agresorės karinius veiksmus, o taip pat ir dabartinę valdžią Kremliuje. Jiems tai yra priimtina. Būtent jų balsai nulėmė ir leido įgyti dar daugiau galios dabartiniam imperialistiniam Kremliaus režimui, kuris priėmė sprendimą įsiveržti į taikią kaimyninę valstybę, terorizuoja ir žudo nekaltus civilius gyventojus, okupuoja ir aneksuoja teritorijas, perrašinėja jos bei mūsų valstybės istoriją.

Neabejotina, kad įsitraukimas į politines partijas, jų steigimas ir veikla jose yra viena kertinių žmogaus demokratinių teisių siekiant įsitraukti į politinius, demokratinius procesus valstybėje. Visgi nereagavimas į dabartinę geopolitinę situaciją ir ignoravimas augančios grėsmės būtų netoliaregiškas ir netgi pavojingas mūsų valstybės saugumui ir demokratiniams procesams Lietuvoje.

Tą geriausiai atspindi 2025 m. liepos 7 d. pasirodęs „Redakcijos“ žurnalistinis tyrimas, kurio metu buvo nustatyta, jog politinės partijos „Nemuno aušra“ steigėju ir nariu tapo Lietuvos Respublikos ir kartu Rusijos Federacijos pilietybes turintis asmuo, kuris buvo artimas Rusijos oligarchams asmuo, didžiąją gyvenimo dalį praleidęs Rusijos Federacijoje, ten kūręs verslus ir palaikęs verslo ryšius su Rusijos oligarchais (ar buvęs jų patikėtiniu). 

Dėl visų aukščiau išvardintų priežasčių ir faktinių aplinkybių buvo parengtas šis įstatymo projektas, kuriuo siekiama užkardyti Lietuvos Respublikos piliečiams, taip pat turintiems mums priešiškos valstybės pilietybę, būti politinių organizacijų steigėjais ir nariais.

2. Įstatymų projektų iniciatoriai (institucija, asmenys ar piliečių įgalioti atstovai) ir rengėjai
Projekto iniciatorė Seimo narė Dalia Asanavičiūtė-Gružauskienė.

3. Kaip šiuo metu yra reguliuojami Įstatymų projektuose aptarti teisiniai santykiai 
Įstatymas šiuo metu numato, kad politinės organizacijos steigėju ar nariu turi teisę būti Lietuvos Respublikos pilietis ar Lietuvos Respublikoje gyvenantis Europos Sąjungos valstybės narės pilietis, sulaukęs 18 metų. Dabartiniame reguliavime nėra nieko pasakyta apie dvigubus ar daugybinę pilietybę turinčius asmenis.
Taip pat nustatytame reguliavime, kuriame politinės organizacijos reikalaujama pateikti savo narių sąrašą kiekvienais metais Teisingumo ministerijai, yra reikalavimas įrašyti konkrečią pilietybę tik narių, kurie yra Europos Sąjungos valstybės narės piliečiai. Toks reikalavimas nėra taikomas asmenims, turintiems dvigubą pilietybę.

4. Kokios siūlomos naujos teisinio reguliavimo nuostatos ir kokių teigiamų rezultatų laukiama
Siūloma, kad politinės organizacijos steigėjais ar nariais negalėtų būti Lietuvos Respublikos piliečiai, kurie turi kitos valstybės, pripažintos priešiška Lietuvos Respublikai, pilietybę.
Taip pat siūloma numatyti ir papildyti Įstatymo 8 str. 9 d. numatytą tvarką, kad Politinė organizacija kiekvienais metais teikdama savo narių sąrašą Teisingumo ministerijai privalėtų pažymėti ir turimų partijos narių dvigubų ar daugybinių piliečių turimas kitas pilietybes.
Manoma, kad tokie pokyčiai atneš tik teigiamų rezultatų – dėl žinomų mums priešiškų valstybių kišimosi į mūsų ir kitų valstybių politinius ir demokratinius procesus, manytina, kad yra būtina imtis visų priemonių užkardyti priešiškų mums valstybių galimą įtaką šiems procesams. Priėmus šio įstatymo pakeitimus bus apmažintos galimybės priešiškoms valstybėms veikti per savo ir kartu mūsų valstybės piliečius bei daryti ženklią, svarią įtaką politiniams ir demokratiniams procesams.

5. Numatomo teisinio reguliavimo poveikio vertinimo rezultatai (jeigu rengiant Įstatymų projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimtų įstatymų pasekmės ir kokių priemonių reikėtų imtis, kad tokių pasekmių būtų išvengta
Neigiamos priimto įstatymo pasekmės nenumatomos.


6. Kokią įtaką priimti įstatymai turės kriminogeninei situacijai, korupcijai 
Priimti įstatymai įtakos kriminogeninei situacijai ir korupcijai neturės. 

7. Kaip įstatymų įgyvendinimas atsilieps verslo sąlygoms ir jo plėtrai 
Priimti įstatymai tiesioginės įtakos verslo sąlygoms ir verslo plėtrai neturės. 

8. Ar įstatymų projektai neprieštarauja strateginio lygmens planavimo dokumentams 
Įstatymo projektų nuostatos neprieštarauja strateginio lygmens planavimo dokumentams. 

9. Įstatymų inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios 
Priėmus įstatymą, nereikės koreguoti jokių kitų teisės aktų.

10. Ar įstatymų projektai parengti laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka 
Įstatymų projektas parengtas laikantis Valstybinės kalbos, Teisėkūros pagrindų įstatymų reikalavimų, atitinka bendrinės lietuvių kalbos normas. Įstatymo projektu naujos sąvokos nepateikiamos. 

11. Ar įstatymų projektai atitinka Žmogaus teisių ir pagrindinių laisvių apsaugos konvencijos nuostatas bei Europos Sąjungos dokumentus 
Įstatymų projektas neprieštarauja Europos žmogaus teisių ir pagrindinių laisvių apsaugos konvencijos nuostatoms ir Europos Sąjungos teisės normoms. 

12. Jeigu įstatymams įgyvendinti reikia įstatymo įgyvendinamųjų teisės aktų, – kas ir kada juos turėtų priimti 
Įstatymui įgyvendinti nereikia priimti papildomų įgyvendinamųjų teisės aktų. 

13. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais) 
Įstatymui įgyvendinti papildomų biudžeto lėšų nereikės.

14. Įstatymų projektų rengimo metu gauti specialistų vertinimai ir išvados 
Rengiant Įstatymo projektą nebuvo gauta specialistų vertinimų, rekomendacijų ir išvadų.


15. Reikšminiai žodžiai, kurių reikia Įstatymų projektams įtraukti į kompiuterinę paieškos sistemą, įskaitant Europos žodyno Eurovoc terminus, temas bei sritis
Nėra.

16. Kiti, iniciatorių nuomone, reikalingi pagrindimai ir paaiškinimai
Nėra.
